Fremskrittspartiet vil gi elbil-garanti
Regjeringen har fredet elbiler frem til 2015, men Frp vil sikre avgiftsfritak og andre særfordeler frem til 2020 - i første omgang. - Den teknologiske utviklingen går svært raskt. For noen få år siden fantes det ikke familiebiler som gikk på strøm. Nå er disse på vei inn i det norske markedet. Da må vi sikre forutsigbarhet når det gjelder avgifter og andre fordeler, sier Siv Jensen og partiets stortingsrepresentant Kenneth Svendsen. På landsmøtet på Gardermoen fikk de begge prøvesitte Teslas sportsbil, som med sine 0-100 på 3,8 sekunder kan konkurrere med de fleste.Tidligere har Bellona gått inn for å sikre elbiler frem til nettopp 2020, og får nå altså støtte fra Frp. - Det bør ikke være usikkerhet om avgiftsregimet. Dessverre har vi tidligere sett at regjeringen, etter å ha hyllet en bestemt teknologi som miljøvennlig, har innført avgifter når den aktuelle teknologien er blitt populær blant folk. Det tydeligste eksempelet er biodieselsaken fra 2009, sier Kenneth Svendsen. I tillegg til avgiftsfritaket nyter elbiler godt av gratis parkering mange steder, i tillegg til at de kan kjøre i kollektivfeltene i de større byene.- Nå kommer det elbiler som har 7 seter og langt bedre batterikapasitet enn tidligere. Det gjør det aktuelt for langt flere å velge elbil. Da er det viktig å rydde usikkerhet om avgifter av veien, sier Svendsen, som har om kort tid vil fremme forslag om dette i Stortinget. Under partiets landsmøte har det også blitt rustet til klimakrig, etter at Ketil Solvik-Olsen refser egne partifeller i klimaspørsmålet. Selger Kjell-Arne Wold i Tesla bekrefter at mange potensielle kunder spør om hva som vil skje med avgiftsregimet fremover. - Det spørsmålet møter vi daglig. På enkelte modeller er det lang ventetid, og da ønsker folk å vite hva de har å forholde seg til, sier Wold.
Sittende i Teslas råskinn av en elbil gir Siv Jensen garanti for avgiftsfritak til 2020 - minst.